Abilinnapea Kalle Klandorf avaldas ERR-ile antud usutluses toetust ideele rajada Pirita kloostrile püsiv katus.
See lubaks linnale kuuluvat kloostrit paremini kasutada. Ühe võimalusena võiks tegu olla n-ö liikuva katusega. Tallinna linn on katuse rajamise kohta küsinud hinnangu ka muinsuskaitseametilt. Seal ollakse päri, kuid enne tuleks uurida, kuidas kloostri müürid katust välja kannataksid. Seega võib täituda maestro Tõnu Kaljuste üks unistus.
Tõsi, tema näeks Pirita kloostri seinte vahel päris kontserdisaali. Eelmise aasta aprillis rääkis Kaljuste intervjuus Pealinnale: “Minu meelest võiks Pirita kloostrile ka normaalse katuse peale ja aknad ette saada. Ma võin sattuda muinsuskaitseliste hoiakute ja teatava eelarvamuste vabriku viha alla, aga minu jaoks on õhu liikumine seal saalis alati väga ebamugav. Kui vaataja tuleb kunsti nautima, siis ta ei pea külmetama, vaid peab olema soe ja mõnus olla, et saaks keskenduda muusikale.”
Püsikatus säästaks ka maksumaksja raha, sest Klandorfi sõnul on linn pool miljonit kulutanud ainuüksi Birgitta festivalide ajaks katuse peale ja hiljem maha võtmisele.